Metodický pokyn č. 31/2011 
na hodnotenie žiakov s autizmom alebo ďalšími pervazívnymi vývinovými poruchami s mentálnym postihnutím ISCED – 1 primárne vzdelávanie

 Gestorský útvar: sekcia regionálneho školstva, tel.: 59 374 282	č. 2011-5237/11858:1-914

Ministerstvo školstva, vedy, výskumu a športu Slovenskej republiky (ďalej len „ministerstvo“) podľa § 14 ods. 1 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov vydáva tento metodický pokyn:
Čl. 1	
Úvodné ustanovenia
(1)	Metodický pokyn upravuje postup hodnotenia a klasifikácie žiakov s autizmom alebo  ďalšími pervazívnymi vývinovými poruchami s mentálnym postihnutím vykonávaných v procese výchovy a vzdelávania v súlade so zákonom č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (ďalej len „zákon č. 245/2008 Z. z.“), zákonom č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov (ďalej len „zákon č. 596/2003 Z. z.“) a vyhláškou č. 322/2008 Z. z. o špeciálnych školách.
(2)	Metodický pokyn upravuje 
a)	zásady hodnotenia,
b)	získavanie podkladov na hodnotenie,
c)	hodnotenie prospechu a správania,
d)	postup pri hodnotení prospechu žiaka,
e)	hodnotenie žiaka v náhradnom termíne,
f)	opravné skúšky,
g)	komisionálne skúšky,
h)	postup pri hodnotení správania žiaka,
i)	postup do vyššieho ročníka.
Čl. 2	
Zásady hodnotenia
(1)	Hodnotenie žiaka je nevyhnutná súčasť výchovno-vzdelávacieho procesu, ktoré má  informatívnu a korekčnú funkciu.
(2)	Žiak a jeho zákonný zástupca má právo dozvedieť sa spôsob a výsledok hodnotenia. 
(3)	Hodnotenie žiaka sa vykonáva slovným hodnotením.
(4)	Výsledky slovného hodnotenia v jednotlivých predmetoch prípravného ročníka, prvého až deviateho ročníka sa vyjadrujú slovne štyrmi stupňami.
(5)	Vo výchovno-vzdelávacom procese sa uskutočňuje priebežné a celkové hodnotenie a to nasledovným spôsobom:
a)	priebežné hodnotenie sa uskutočňuje pri hodnotení čiastkových výsledkov prejavov žiaka na vyučovacích hodinách, má hlavne motivačný charakter; učiteľ zohľadňuje vekové a individuálne osobitosti žiaka a prihliada na jeho aktuálny psychický i fyzický stav,
b)	celkové hodnotenie žiaka v jednotlivých vyučovacích predmetoch sa uskutočňuje na konci prvého polroka a na konci druhého polroka školského roka; má vyjadriť objektívne zhodnotenie úrovne vedomostí, zručností a návykov žiaka v danom vyučovacom predmete.
(6)	Predmetom hodnotenia sú najmä učebné výsledky žiaka, ktoré dosiahol vo vyučovacích predmetoch v súlade s požiadavkami vymedzenými obsahom vzdelávania, osvojené kľúčové kompetencie vymedzené vo vzdelávacom programe pre žiakov s autizmom alebo ďalšími pervazívnymi vývinovými poruchami s mentálnym postihnutím, usilovnosť, ochota spolupracovať a správanie žiaka so zohľadnením špecifík podmienených jeho zdravotnou diagnózou. Hodnotenie slúži ako prostriedok pozitívnej podpory rozvoja osobnosti žiaka. 
(7)	Pri hodnotení výsledkov práce žiaka sa postupuje v súlade
a)	s výchovno-vzdelávacími požiadavkami vzdelávacieho  programu pre žiakov s autizmom alebo ďalšími pervazívnymi vývinovým poruchami s mentálnym postihnutím,
b)	s požiadavkami na rozvoj všeobecných kompetencií,
c)	s obsahom vzdelávania vymedzeným vo vzdelávacom programe pre žiakov s autizmom alebo ďalšími pervazívnymi vývinovými poruchami s mentálnym postihnutím.
Čl. 3	
Získavanie podkladov na hodnotenie
(1)	Podklady na hodnotenie výchovno-vzdelávacích výsledkov a správania žiaka učiteľ získava 
a)	sústavným diagnostickým pozorovaním žiaka,
b)	sústavným sledovaním  výkonov žiaka,
c)	rôznymi druhmi skúšok (písomné, ústne, grafické, praktické, pohybové),
d)	analýzou výsledkov rôznych činností žiaka s osobitným zameraním na manuálnu zručnosť a vývinovú úroveň žiaka,
e)	konzultáciami s ostatnými pedagogickými zamestnancami, podľa potreby aj s odbornými zamestnancami školy a zariadenia výchovného poradenstva a prevencie, s pediatrom, psychiatrom, neurológom, prípadne iným odborníkom z oblasti medicíny,
f)	rozhovormi so zákonným zástupcom žiaka.
(2)	Žiak môže byť z predmetu skúšaný ústne, písomne alebo prakticky s dôrazom na komunikáciu a sociálne zručnosti, najmenej dvakrát v polročnom hodnotiacom období.
(3)	Učiteľ oznamuje žiakovi výsledok každého hodnotenia tak, aby žiak hodnoteniu porozumel. 
(4)	Rôzne druhy skúšok rozvrhne učiteľ rovnomerne na celý školský rok. Pravidelným rozvrhnutím hodnotiacich činností zabráni preťažovaniu žiaka. Písomné a grafické prejavy žiakov archivuje učiteľ do konca príslušného školského roka.
(5)	Učiteľ vedie evidenciu o každom hodnotení žiaka.
(6)	Podkladom pre celkové hodnotenie žiaka vo vyučovacom predmete je
a)	slovné hodnotenie za odpovede,
b)	slovné hodnotenie za písomný a grafický prejav, praktické práce, pohybové činnosti,
c)	posúdenie prejavov žiaka podľa odseku 1,
d)	vyhodnotenie plnenia individuálneho vzdelávacieho programu žiaka. 
Čl. 4	
Hodnotenie prospechu a správania
(1)	Prospech z jednotlivých vyučovacích predmetov sa na vysvedčení pre prípravný, prvý až deviaty ročník hodnotí slovne jedným z nasledujúcich stupňov:
a)	dosiahol veľmi dobré výsledky,
b)	dosiahol dobré výsledky,
c)	dosiahol uspokojivé výsledky,
d)	dosiahol neuspokojivé výsledky.

Stupeň „dosiahol veľmi dobré výsledky“
Žiak je aktívny, ovláda poznatky a pojmy vymedzené obsahom vzdelávania podľa jeho individuálneho vzdelávacieho programu s osobitným zameraním na mentálnu a vývinovú úroveň v danom vyučovacom predmete. Využíva a čiastočne rozvíja svoje osobné predpoklady v individuálnych a kolektívnych prejavoch. Jeho ústny, písomný, grafický prejav a praktické zručnosti sú adekvátne stupňu postihnutia. Žiak aplikuje osvojené poznatky v nových úlohách. Kvalita výsledkov činnosti žiaka je veľmi dobrá.

Stupeň „dosiahol dobré výsledky“	
Žiak je menej aktívny, prevažne ovláda poznatky a pojmy vymedzené obsahom vzdelávania podľa jeho individuálneho vzdelávacieho programu s osobitným zameraním na mentálnu a vývinovú úroveň v danom vyučovacom predmete. Iba čiastočne využíva svoje schopnosti v individuálnom a kolektívnom prejave. Jeho ústny, písomný, grafický prejav a praktické zručnosti sú adekvátne stupňu postihnutia. Získané poznatky a zručnosti aplikuje v úlohách s čiastočnou pomocou učiteľa. Kvalita výsledkov činnosti žiaka je dobrá. 

Stupeň „dosiahol uspokojivé výsledky“
Žiak je prevažne pasívny, poznatky a pojmy vymedzené obsahom vzdelávania podľa jeho individuálneho vzdelávacieho programu s osobitným zameraním na mentálnu a vývinovú úroveň v danom vyučovacom predmete ovláda iba čiastočne. Jeho ústny, písomný, grafický prejav a praktické zručnosti sú adekvátne stupňu postihnutia. Je nesamostatný pri využívaní poznatkov, potrebuje usmerňovanie pri svojej práci a pravidelnú pomoc učiteľa. Kvalita výsledkov činnosti žiaka je uspokojivá.

Stupeň „dosiahol neuspokojivé výsledky“ 
Žiak je v činnosti pasívny a nesamostatný. Neosvojil si poznatky a pojmy vymedzené obsahom vzdelávania podľa jeho individuálneho vzdelávacieho programu s osobitným zameraním na mentálnu a vývinovú úroveň v danom vyučovacom predmete. Svoje minimálne vedomosti a praktické zručnosti aplikuje len s pomocou učiteľa. Kvalita výsledkov činnosti žiaka je neuspokojivá.

(2)	Správanie žiaka sa klasifikuje jedným z nasledujúcich stupňov s prihliadnutím na vývinový a mentálny stupeň jeho postihnutia:
a)	1 – veľmi dobré,
b)	2 – uspokojivé,
c)	3 – menej uspokojivé,
d)	4 – neuspokojivé.

Stupeň 1 (veľmi dobré)
Žiak dodržiava pravidlá správania a  školský poriadok, len ojedinele ich porušuje.

Stupeň 2 (uspokojivé)
Žiak vedome porušuje jednotlivé pravidlá správania a školského poriadku, je však prístupný výchovnému pôsobeniu a usiluje sa svoje chyby napraviť.

Stupeň 3 (menej uspokojivé)
Žiak vedome závažne porušuje pravidlá správania a školský poriadok bez prejavov snahy o zlepšenie svojho správania. 

Stupeň 4 (neuspokojivé)
Žiak vedome sústavne porušuje pravidlá správania a školský poriadok, zámerne narúša korektné vzťahy medzi spolužiakmi a závažnými previneniami ohrozuje ostatných žiakov a zamestnancov školy.

(3)	Celkové hodnotenie žiaka prípravného ročníka a prvého ročníka sa na konci prvého polroka  a druhého polroka na vysvedčení vyjadruje slovami
a)	prospel (a),
b)	neprospel (a).
(4)	Celkové hodnotenie žiaka druhého až deviateho ročníka sa na konci prvého polroka a druhého polroka na vysvedčení vyjadruje slovami
a)	prospel (a) s vyznamenaním,
b)	prospel (a) veľmi dobre,
c)	prospel (a),
d)	neprospel (a).
(5)	Žiak hodnotený slovne prospel s vyznamenaním, ak ani v jednom povinnom vyučovacom predmete nedosiahol horšie hodnotenie ako „dosiahol dobré výsledky“ a jeho správanie je hodnotené ako „veľmi dobré“.
(6)	Žiak hodnotený slovne prospel veľmi dobre, ak ani v jednom povinnom vyučovacom predmete nedosiahol horšie hodnotenie ako „dosiahol uspokojivé výsledky“ a jeho správanie je hodnotené ako „veľmi dobré“.
(7)	Žiak hodnotený slovne prospel, ak ani v jednom povinnom vyučovacom predmete nebol hodnotený ako „dosiahol neuspokojivé výsledky“. 
(8)	Žiak hodnotený slovne neprospel, ak bol z niektorého povinného vyučovacieho predmetu aj po opravnej skúške hodnotený ako „dosiahol neuspokojivé výsledky“.
(9)	Žiakovi, ktorý nie je v niektorom vyučovacom predmete hodnotený, sa na vysvedčení namiesto slovného hodnotenia uvedie slovo
a)	absolvoval, ak sa žiak  zúčastňoval na vyučovacom procese daného vyučovacieho predmetu, alebo ak bol žiak prítomný na vyučovacej hodine, aj keď zo závažných objektívnych dôvodov nepracoval,
b)	neabsolvoval, ak žiak zo závažných dôvodov nemohol vykonávať požadované činnosti v rámci príslušného vyučovacieho predmetu, a preto sa na vyučovacom predmete ospravedlnene nezúčastňoval,
c)	neabsolvoval, ak žiak na vyučovacej hodine nepracoval bez závažného odôvodnenia.
(10)	Ak je žiak oslobodený od vzdelávania sa v niektorom z vyučovacích predmetov riaditeľom školy podľa § 5 ods. 3 písm. e) zákona č. 596/2003 Z. z., príslušná kolónka sa pri celkovom hodnotení žiaka nevypĺňa, ale sa vyškrtne obvyklým spôsobom. Do triedneho výkazu sa uvedie informácia o vydaní príslušného rozhodnutia s dátumom jeho vydania.
Čl. 5	
Postup pri hodnotení prospechu žiaka
(1)	Stupeň prospechu určí učiteľ, ktorý vyučuje príslušný vyučovací predmet.
(2)	Vo vyučovacom predmete, v ktorom vyučuje žiaka viac učiteľov, určia stupeň jeho prospechu za hodnotiace obdobie po vzájomnej dohode.
(3)	Pri celkovom hodnotení sa pri určovaní stupňa prospechu v jednotlivých vyučovacích predmetoch hodnotí kvalita vedomostí, zručností a návykov, ktorú žiak dosiahol na konci hodnotiaceho obdobia vzhľadom na druh, stupeň a závažnosť jeho zdravotného postihnutia, pričom sa prihliada na úsilie žiaka počas celého obdobia. Riaditeľ školy určí spôsob, akým budú triedni učitelia a vedenie školy informovaní o stave hodnotenia žiaka v triede, zabezpečí zjednotenie hodnotiacich kritérií u všetkých učiteľov školy.
(4)	Prípady zaostávania prospechu žiakov a nedostatky v ich správaní prerokúva pedagogická rada v prvom polroku spravidla do 15. novembra a v druhom polroku do 15. apríla. O mimoriadnom zhoršení prospechu alebo správania žiaka bezprostredne informuje zákonného zástupcu žiaka preukázateľným spôsobom triedny učiteľ. 
(5)	Pedagogická rada zameraná na hodnotenie žiakov za prvý polrok sa uskutoční najskôr 22. januára a za druhý polrok sa uskutoční najskôr 21. júna príslušného školského roka.
(6)	Na konci hodnotiaceho obdobia v termíne, ktorý určí riaditeľ školy, najneskôr však 24 hodín pred rokovaním pedagogickej rady o hodnotení, zapíše triedny učiteľ do triedneho výkazu stupne slovného hodnotenia žiaka v jednotlivých vyučovacích predmetoch. Vyučujúci príslušného vyučovacieho predmetu pripravia návrhy na opravné skúšky a hodnotenie v náhradnom termíne. Hodnotenie preukázaného výkonu žiaka v príslušnom vyučovacom predmete nemôže byť znížené na základe správania žiaka.
(7)	Triedny učiteľ a učitelia jednotlivých vyučovacích predmetov priebežne a preukázateľným spôsobom informujú o prospechu a správaní žiaka jeho zákonného zástupcu. Na informovanie zákonného zástupcu o priebežných výsledkoch žiaka sa používa žiacka knižka, internetová žiacka knižka alebo iný informačný prostriedok.
(8)	Ak žiak prestupuje do inej školy, riaditeľ školy, ktorú žiak navštevoval, zašle záznam o jeho správaní a prospechu za neukončené hodnotiace obdobie riaditeľovi školy, do ktorej žiak prestupuje. Tento záznam sa využije na hodnotenie žiaka. Ak žiak prestupuje do inej školy po 15. novembri alebo po 15. apríli, je záznam súčasne podkladom na celkové hodnotenie žiaka. 
(9)	Žiak, ktorý navštevoval školu pri zdravotníckom zariadení, v diagnostickom centre alebo liečebno-výchovnom sanatóriu (ďalej len „škola pri zariadení“), sa celkovo hodnotí v kmeňovej škole. Pri hodnotení v kmeňovej škole sa berie do úvahy priebežné hodnotenie v škole pri zariadení. Ak žiak navštevoval školu pri zariadení nepretržite viac ako tri mesiace pred koncom hodnotiaceho obdobia, kmeňová škola preberá návrh na celkové hodnotenie zo školy pri zariadení v tých vyučovacích predmetoch, v ktorých sa vyučoval v škole pri zariadení. V ostatných vyučovacích predmetoch sa žiak celkovo nehodnotí. Návrh na celkové hodnotenie žiaka sa zasiela po prerokovaní v pedagogickej rade školy pri zariadení najneskôr 14 dní pred termínom vydávania vysvedčenia. 
(10)	Úspešným absolvovaním vzdelávacieho programu pre žiakov s autizmom alebo ďalšími pervazívnymi vývinovými poruchami s mentálnym postihnutím žiak získa podľa § 16 ods. 3 písm. a) zákona č. 245/2008 Z. z. primárne vzdelanie (ISCED 1). Dokladom o získanom stupni vzdelania je vysvedčenie s doložkou. Na vysvedčení posledného ročníka sa uvedie stupeň dosiahnutého vzdelania nasledovne: „Žiak (žiačka) získal (získala) primárny stupeň vzdelania“. Ak žiak ukončil povinnú školskú dochádzku, uvedie sa aj nasledovný údaj o jeho ukončení povinnej školskej dochádzky: „Žiak (žiačka) ukončil (ukončila) povinnú školskú dochádzku“. Text o ukončení povinnej školskej dochádzky sa uvedie aj v doložke vysvedčenia žiaka, ktorý povinnú školskú dochádzku ukončí dovŕšením 16. roku veku v nižšom ako poslednom ročníku školy, aj keď v nej pokračuje vo svojom vzdelávaní.
Čl. 6	
Hodnotenie žiaka v náhradnom termíne 
(1)	Ak nemožno žiaka pre závažné objektívne príčiny hodnotiť v riadnom termíne v prvom polroku, žiak sa za prvý polrok nehodnotí. Riaditeľ školy určí na jeho hodnotenie náhradný termín, a to spravidla tak, aby sa hodnotenie mohlo uskutočniť najneskôr do dvoch mesiacov po skončení prvého polroka. Za hodnotenie zodpovedá príslušný vyučujúci predmetu.
(2)	Ak nemožno žiaka pre závažné objektívne príčiny hodnotiť v riadnom termíne v druhom polroku, riaditeľ školy určí na jeho hodnotenie náhradný termín, a to tak, aby  sa hodnotenie žiaka vykonalo spravidla v poslednom týždni augusta a v dňoch určených riaditeľom školy. 
Čl. 7	
Opravné skúšky
(1)	Žiak, ktorý na konci druhého polroku najviac z dvoch povinných vyučovacích predmetov dosiahol neuspokojivé výsledky v slovnom hodnotení a neprospel, môže na základe rozhodnutia riaditeľa školy vykonať z týchto predmetov opravnú skúšku. Rozhodnutie riaditeľa vychádza z predpokladov žiaka opravnú skúšku absolvovať.
(2)	Obsah a formu opravnej skúšky žiaka určí riaditeľ školy po prerokovaní v pedagogickej rade s ohľadom na osobnostné predpoklady žiaka.
(3)	Termíny opravných skúšok určí riaditeľ školy tak, aby sa vykonali najneskôr do 31. augusta príslušného školského roka; žiakovi, ktorý zo závažných dôvodov nemôže prísť vykonať opravnú skúšku v určenom termíne, možno povoliť vykonanie opravnej skúšky najneskôr do 15. septembra nasledujúceho školského roka; žiakovi, ktorý bol hodnotený podľa čl. 5 ods. 2, najneskôr do 15. októbra nasledujúceho školského roka.
(4)	Žiak, ktorý sa bez závažných dôvodov na opravnú skúšku nedostaví, z vyučovacieho predmetu, z ktorého mal vykonať opravnú skúšku, sa hodnotí stupňom prospechu „dosiahol neuspokojivé výsledky“.
(5)	O opravnej skúške sa vyhotoví protokol o komisionálnej skúške; dátum vykonania skúšky a jej výsledok sa zaznamená do triedneho výkazu.
Čl. 8	
Komisionálna skúška
(1)	Žiak sa hodnotí podľa výsledkov komisionálnej skúšky, ak
a)	je skúšaný v náhradnom termíne,
b)	vykonáva opravnú skúšku,
c)	o preskúšanie požiada zákonný zástupca,
d)	sa preskúšanie koná na podnet riaditeľa školy.
(2)	Žiak, ktorému bolo povolené individuálne vzdelávanie podľa § 24 ods. 2 písm. a) zákona č. 245/2008 Z. z. na základe odporúčania všeobecného lekára pre deti a dorast z dôvodu zdravotného znevýhodnenia, komisionálnu skúšku nevykonáva. Hodnotenie prospechu žiaka sa vykoná po prerokovaní v pedagogickej rade školy na základe písomnej správy o postupe a výsledkoch výchovno-vzdelávacej činnosti so žiakom, ktorú štvrťročne predkladá riaditeľovi školy pedagogický zamestnanec, ktorý žiaka vyučuje. Správa pre potreby celkového hodnotenia prospechu žiaka obsahuje
a)	údaje identifikujúce žiaka,
b)	hodnotenie výchovno-vzdelávacích výsledkov žiaka,
c)	návrh hodnotenia.
(3)	Ak má zákonný zástupca žiaka pochybnosti o správnosti hodnotenia v jednotlivých vyučovacích predmetoch na konci prvého polroka a druhého polroka, môže do troch pracovných dní odo dňa vydania výpisu slovného hodnotenia alebo klasifikácie prospechu a správania žiaka za prvý polrok alebo do troch pracovných dní odo dňa vydania vysvedčenia požiadať riaditeľa školy o vykonanie komisionálnej skúšky žiaka; ak je vyučujúcim riaditeľ školy, o preskúšanie žiaka možno požiadať príslušný orgán miestnej štátnej správy v školstve. Preskúšať žiaka nemožno, ak bol v hodnotiacom období z tohto vyučovacieho predmetu hodnotený na základe komisionálnej skúšky.
(4)	Preskúšanie žiaka sa uskutoční neodkladne, najneskôr do desiatich dní od vydania rozhodnutia. Ak pre neprítomnosť žiaka nemožno preskúšanie uskutočniť v tomto termíne, nemožno žiaka ďalej preskúšavať. Výsledok preskúšania, ktorý je konečný, oznámi riaditeľ školy zákonnému zástupcovi žiaka. Ďalšie preskúšanie žiaka je neprípustné. Na požiadanie zákonného zástupcu žiaka môže byť zákonný zástupca prítomný na komisionálnom preskúšaní svojho dieťaťa po predchádzajúcom súhlase riaditeľa školy.
Čl. 9	
Postup pri hodnotení správania žiaka 
(1)	Za vzorné správanie, za vzorné plnenie povinnosti možno žiakovi udeliť pochvalu alebo iné ocenenie. 
(2)	Návrh na udelenie pochvaly  alebo  iného  ocenenia sa prerokuje v pedagogickej rade.
(3)	Pochvala a iné ocenenia sa zaznamenávajú do triedneho výkazu.
(4)	Ak sa žiak previní proti školskému poriadku, táto skutočnosť bude prekonzultovaná so zákonným zástupcom žiaka, opatrenie sa zaznamená do triedneho výkazu.
(5)	V opodstatnených prípadoch sa správanie žiaka, ktorý nie je dostatočne schopný ho ovládať, neklasifikuje. Rozhoduje o tom riaditeľ školy na návrh triedneho učiteľa 
v spolupráci so psychológom, odborným lekárom a zákonným zástupcom žiaka.
V triednom výkaze sa uvedie, prečo žiak nebol klasifikovaný. Na vysvedčení sa namiesto niektorého zo stupňov určených na hodnotenie správania uvedie slovo „nehodnotené“.
Čl. 10	
Postup do vyššieho ročníka
(1)	Do vyššieho ročníka postupuje žiak, ktorý prospel.
(2)	Žiak, ktorý bol na konci druhého polroka počas plnenia povinnej školskej dochádzky hodnotený stupňom „dosiahol neuspokojivé výsledky“ z viac ako dvoch povinných vyučovacích predmetov, alebo viac ako dva vyučovacie predmety neabsolvoval podľa článku 4 ods. 9 písm. b) a c), opakuje ročník; ten istý ročník môže opakovať raz, vo výnimočných prípadoch, ak je to na prospech žiaka, aj viackrát.
(3)	Ročník opakuje aj žiak, ktorého nebolo možné hodnotiť ani v náhradnom termíne zo závažných objektívnych dôvodov, najmä zdravotných, dlhodobého pobytu v zahraničí.
Čl. 11	
Zrušovacie ustanovenie
Zrušuje sa Metodický pokyn č. 2/2010-R z 12. januára 2010 na hodnotenie žiakov s autizmom alebo ďalšími pervazívnymi vývinovými poruchami s mentálnym ISCED – 1 primárne vzdelávanie.
Čl. 12	
Účinnosť
Tento metodický pokyn nadobúda účinnosť 1. júna 2011.

minister

Obsah
Metodický pokyn č. 31/2011  na hodnotenie žiakov s autizmom alebo ďalšími pervazívnymi vývinovými poruchami s mentálnym postihnutím ISCED – 1 primárne vzdelávanie
Čl. 1	Úvodné ustanovenia
Čl. 2	Zásady hodnotenia
Čl. 3	Získavanie podkladov na hodnotenie
Čl. 4	Hodnotenie prospechu a správania
Čl. 5	Postup pri hodnotení prospechu žiaka
Čl. 6	Hodnotenie žiaka v náhradnom termíne
Čl. 7	Opravné skúšky
Čl. 8	Komisionálna skúška
Čl. 9	Postup pri hodnotení správania žiaka
Čl. 10	Postup do vyššieho ročníka
Čl. 11	Zrušovacie ustanovenie
Čl. 12	Účinnosť
Obsah